Document ID: 31979D0313

ΑΠΟΦΑΣΗ ΤΗΣ ΕΠΙΤΡΟΠΗΣ της 8ης Μαρτίου 1979 περί απορρίψεως του χαρακτηρισμού ως επιστημονικής συσκευής με την ονομασία "Simplec borehole televiewer system, model CHH".
H ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς ως προς τους δασμούς του Κοινού Δασμολογίου εισαγωγής αντικειμένων χαρακτήρα εκπαιδευτικού, επιστημονικού ή μορφωτικού(1),
τον κανονισμό (ΕΟΚ) αριθ. 3195/75 της Επιτροπής της 2ας Δεκεμβρίου 1975 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75(2), και ιδίως τα άρθρα 4 και 5,
Εκτιμώντας:
ότι, με επιστολή της 7ης Σεπτεμβρίου 1978, η βρετανική κυβέρνηση ζήτησε από την Επιτροπή να θέσει σε λειτουργία τη διαδικασία που προβλέπεται στα άρθρα 4 και 5 του κανονισμού (ΕΟΚ) αριθ. 3195/75 προς το σκοπό του χαρακτηρισμού ή μη συσκευής με την ονομασία "Simplec borehole televiewer system, model CHH" προοριζομένης να χρησιμοποιηθεί σε ερευνητικές εργασίες επί της φύσεως των ρωγμών σε οικόπεδα όπου ευρίσκονται αρτεσιανά πηγάδια, ως επιστημονικής συσκευής και, σε καταφατική περίπτωση, εάν συσκευές ισοδύναμης επιστημονικής αξίας κατασκευάζονται επί του παρόντος στην Κοινότητα-
ότι, σύμφωνα με τις διατάξεις του άρθρου 4 παράγραφος 5 του κανονισμού (ΕΟΚ) αριθ. 3195/75, ομάδα εμπειρογνωμόνων, αποτελουμένη από εκπροσώπους όλων των Κρατών Μελών, συνήλθε στις 12 Ιανουαρίου 1979, στα πλαίσια της Επιτροπής Τελωνειακών Ατελειών, προς το σκοπό της εξετάσεως της προκειμένης περιπτώσεως-
ότι από αυτήν την εξέταση προέκυψε πως η εν λόγω συσκευή είναι σύστημα τηλεοράσεως, το οποίο επιτρέπει να καθορισθεί η γεωλογική διάρθρωση του εδάφους, το οποίο διασχίζεται από πηγάδια, ή η οπή της βολιδοσκοπήσεως- ότι η συσκευή αυτή συνιστά ειδική εφαρμογή οργάνου έχοντος κανονικά τεχνικά χαρακτηριστικά- ότι δεν διαθέτει αντικειμενικά χαρακτηριστικά τα οποία να την καθιστούν ειδικά κατάλληλη για καθαρά επιστημονική έρευνα και ότι, εξάλλου, αυτή χρησιμοποιείται συνήθως στον τομέα της εξορύξεως ορυκτών ελαίων- ότι η χρησιμοποίηση της εν λόγω συσκευής στην προκειμένη περίπτωση δεν δύναται, αυτή μόνη, να της προσδώσει το χαρακτήρα της επιστημονικής συσκευής και ότι δεν δύναται, κατά συνέπεια, να θεωρηθεί ως επιστημονική συσκευή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συσκευή με την ονομασία "Simlec borehole televiewer system, model CHH" δεν δύναται να θεωρηθεί ως επιστημονική συσκευή.
Άρθρο 2
Η παρούσα απόφαση απευθύνεται στα Κράτη Μέλη.
Έγινε στις Βρυξέλλες, στις 8 Μαρτίου 1979.

Labels: 3
1